नोट के बदले वोट : अपने सदस्यों के लिए लड़ेगी भाजपा  
भाजपा ने आरोप लगाया कि नोट के बदले वोट कांड में सरकार ने भ्रष्टाचार के खिलाफ आवाज उठाने वालों और घूस देने वालों, दोनों से एकसमान व्यवहार किया है।
भाजपा ने गुरुवार को आरोप लगाया कि नोट के बदले वोट कांड में सरकार ने भ्रष्टाचार के खिलाफ आवाज उठाने वालों और घूस देने वालों, दोनों से एकसमान व्यवहार किया है। इसके अलावा भाजपा ने यह भी घोषणा की कि वह इस मामले में पार्टी के वरिष्ठ नेता लालकृष्ण आडवाणी के पूर्व सहयोगी सुधीन्द्र कुलकर्णी और दो पूर्व सांसदों के खिलाफ दाखिल मामले के खिलाफ लड़ेगी।  राज्यसभा में भाजपा के उप नेता एसएस अहलूवालिया ने संवाददाताओं से कहा, इस समय जब हम लोकपाल विधेयक और भ्रष्टाचार की बात कर रहे हैं तो नोट के बदले वोट कांड मामले में चार्जशीट दायर की गई है। चार्जशीट में भ्रष्टाचार के खिलाफ लड़ने वालों और घूस देने वालों, दोनों से एकसमान व्यवहार किया गया है। उन्होंने कहा कि भाजपा कानूनी तरीके से इस मामले के खिलाफ लड़ेगी।